
Ştire

85 de participanți la seminarul regional organizat de ANFP 
Agenţia Naţională a Funcţionarilor Publici a organizat în perioada 17-18 septembrie 2015, în municipiul Sibiu, seminarul regional cu tema “Carieră şi Etică în Funcţia Publică”. La eveniment au participat 85 de reprezentanţi ai administraţiei publice din judeţele Sibiu, Braşov, Mureş, Alba, Hunedoara, Vâlcea şi Argeş. Alături de reprezentanții Agenției, în deschiderea evenimentului a fost prezent prefectul județului Sibiu, Ovidiu-Ioan Sitterli, care a apreciat inițiativa ANFP, arătându-și susținerea și pentru alte activități viitoare.
Pe parcursul celor două zile de instruire au fost prezentate noutățile privind implementarea legislaţiei specifice funcţiei publice, fiind abordate subiecte precum: etică şi integritate în funcţia publică, promovare, structuri organizatorice, avize etc. De asemenea, în cadrul dezbaterilor au fost prezentate proiectele şi iniţiativele ANFP în ceea ce priveşte dezvoltarea unui management modern al resurselor umane.
Un aspect important l-a constituit prezentarea modulului de utilizare a aplicației informatice pentru gestionarea rapoartelor privind respectarea normelor de conduită și a celor privind situaţia implementării procedurilor disciplinare, dezvoltată în cadrul proiectului Formare şi dezvoltare pentru asigurarea eticii şi integrităţii în administraţia publică, derulat de către Centrul de Resurse Juridice, în parteneriat cu Agenţia Naţională a Funcţionarilor Publici.
Prezent la eveniment, președintele ANFP, József BIRTALAN a subliniat: „Am convingerea că organizarea unei sesiuni de instruire la nivel regional v-a permis să intrați în contact cu informații noi, să împărtășiți experința proprie, să lămuriți problematici cu care vă confruntați în activitatea profesională, interesul crescut pentru acest seminar motivându-ne să organizăm și pe viitor astfel de evenimente”.

